Kulukorvauskohun keskipisteeseen joutunut kansanedustaja Ville Vähämäki (ps) muutti julkisuudesta tutun poliisijohtajan saunaan töölöläisen taloyhtiön kellariin luvattomasti rakennetusta sala-asunnosta ja säästi tuhansia euroja.

Kansanedustaja Ville Vähämäen asumiskuviot ovat olleet viime päivinä tapetilla. Eduskunnan hallinto- ja palveluosastolle toimitettu vuokrasopimus paljastaa mielenkiintoisen yksityiskohdan Vähämäen kakkosasunnosta vuosilta 2011-2013.

Vuokrasopimuksen mukaan Vähämäki asui Taka-Töölössä sijaitsevassa 90 neliön kellarihuoneistossa, jossa on kolme huonetta, keittokomero ja kylpyhuone. Vähämäki maksoi kellarihuoneistosta 800 euroa kuukaudessa.

Helsingin kaupungin kaupunkiympäristölautakunnan ympäristö- ja lupajaoston päätöksen mukaan kyseessä ei kuitenkaan ollut asuinhuoneisto, vaan kellarikerroksessa sijaitseva varastotila, niin sanottu sala-asunto, jossa oli asuttu laittomasti.

Yksi laittomista asujista oli Vähämäki, joka asui sala-asunnossa kesäkuusta 2011 syyskuuhun 2013. Vähämäki muutti sala-asunnosta Taka-Töölössä sijaitsevaa saunaan, jota hän vuokraa Teuvo Hakkaraisen (ps) kanssa.

Kansanedustaja Teuvo Hakkarainen (ps) ei omien sanojensa mukaan tiennyt asuvansa saunassa ennen kuin Iltalehti uutisoi asiasta. TOMMI PARKKONEN/IL

Viranomainen puuttui asiaan

Valhallankadulla sijaitsevan sala-asunnon jäljille päästiin loppuvuodesta 2016, kun taloyhtiö teki rakennusvalvontavirastolle kirjallisen toimenpidepyynnön. Taloyhtiö epäili, että osakas oli tehnyt 32 neliön varastotilaan luvattomia muutostöitä.

Valvovan viranomaisen paikalla käynti vahvisti taloyhtiön epäilykset: kellarissa oli luvattomia työtiloja sekä asuinhuoneisto. Tiloja saa voimassa olevan luvan mukaan käyttää varastointiin.

Helsingin Taka-Töölössä sijaitsevan sala-asunnon jäljille päästiin loppuvuodesta 2016. Kansanedustaja Ville Vähämäki asui sala-asunnossa vuosina 2011-2013. HELSINGIN KAUPUNGIN RAKENNUSVALVONTA

Kellarihuoneiston omistaja kertoo toimittamassaan vastineessa vuokranneensa tilat kellari- tai varastotilaksi ja kiistää vuokranneensa huoneistoa asunnoksi tai sen, että sitä olisi käytetty asuntona, vaikka valvontakäynnillä otetut kuvat kertovat toista.

- Hän pitää selvänä, että tilaa ei käytetä eikä voi käyttää asuinhuoneistona, koska kysymys olisi niin yhtiöjärjestyksen kuin myös voimassa olevan rakennusluvan vastaisesta käytöstä, Helsingin kaupungin kaupunkiympäristölautakunnan ympäristö- ja lupajaoston päätöksessä todetaan.

Helsingin Taka-Töölössä sijaitsevan sala-asunnon jäljille päästiin loppuvuodesta 2016. Kansanedustaja Ville Vähämäki asui sala-asunnossa vuosina 2011-2013. HELSINGIN KAUPUNGIN RAKENNUSVALVONTA

Asumiskäyttöön viittaa myös edustaja Vähämäen toiminta, sillä hän on toimittanut kyseisen kellarihuoneiston vuokrasopimuksen korotetun kulukorvauksen perusteeksi eduskunnan hallinto- ja palvelu-osastolle saadakseen 493,40 euron korotuksen.

Helsingin ja Uudenmaan vaalipiirin ulkopuolelta valituille kansanedustajille maksetaan palkkionmaksun yhteydessä veroton 1 315,75 euron kulukorvaus. Jos edustajalla on kakkosasunto pääkaupunkiseudulla, maksetaan hänelle 1809,15 euroa.

Helsingin kaupunki määräsi varastotilaan luvattomasti rakennetun keittokomeron ja kylpyhuoneen purettavaksi tämän vuoden maaliskuussa. Tuntuvalla 5 000 euron uhkasakolla tehostetun purkupäätöksen takarajaksi asetettiin 1. elokuuta 2018.

Sauna, asunto vai pyykkitupa?

Iltalehti uutisoi viime viikolla Vähämäen ja Hakkaraisen kimppasaunasta, jota kaksikko vuokraa poliisin liikenneturvallisuuskeskuksen johtajalta, ylikomisario Dennis Pastersteinilta.

Vähämäki ja Hakkarainen ovat nostaneet saunan perusteella kakkosasunnon hankintaan tarkoitettua korotettua kulukorvausta 493,40 euroa kuukaudessa. Saunan vuokra on 695 euroa, jonka edustajat maksavat puoliksi (347,50 euroa).

Vähämäki on myöntänyt ehdottaneensa vuokrasopimuksen muuttamista niin, että sopimuksessa lukenut ”saunalaitos” muutetaan ”kellarihuoneistoksi”, koska hän tiesi, ettei eduskunnan hallinto-osasto olisi hyväksynyt saunaa kakkosasunnoksi.

Vähämäki asui Hakkaraisen kanssa saunassa syyskuusta 2013 marraskuuhun 2015, jolloin hän muutti avopuolisonsa kanssa samassa taloyhtiössä sijaitsevaan yksiöön.

Helsingin Taka-Töölössä sijaitsevan sala-asunnon jäljille päästiin loppuvuodesta 2016. Kansanedustaja Ville Vähämäki asui sala-asunnossa vuosina 2011-2013. HELSINGIN KAUPUNGIN RAKENNUSVALVONTA

Hakkarainen kertoo asuvansa saunassa edelleen. Vähämäki kertoo käyttävänsä saunaa käytännössä pyykkitupana.

Vähämäki hyötyi saunassa asumisesta vuosina 2013-2015 yhteensä 3 800 euroa. Hakkarainen on hyötynyt tähän päivään mennessä yhteensä 8 600 euroa. Summat ovat puhtaana käteen, koska kulukorvaus on edustajille verotonta tuloa.

Eduskunta selvittää parhaillaan Vähämäen ja Hakkaraisen asumisjärjestelyjä.

Helsingin Taka-Töölössä sijaitsevan sala-asunnon jäljille päästiin loppuvuodesta 2016. Kansanedustaja Ville Vähämäki asui sala-asunnossa vuosina 2011-2013. HELSINGIN KAUPUNGIN RAKENNUSVALVONTA